
        
            
                
            
        

    
	Я. Чулуун 

	ДООД ТИВД ТОМИЛОГДСОН МИНЬ

	(Уран зөгнөлт өгүүллэг)

	“Залуучуудын үнэн” сонины 1965 оны 5 сарын 6-ны № 56-д нийтлэгдсэн эхээс

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	Хаалга аяархан тогшсоор манай сонины газар, хүрэн дээлтэй, даруухан залуу орж ирлээ. Тэр хүн анхныхаа уран бүтээлийг уншигчдадаа толилуулахыг хүсжээ.

	Жирийн ажилчин залуугийн хүсэл тэмүүлэл, уран санаа шингэсэн анхны зохиолыг нь бид дуртай хүлээн авч, удаах бүтээл нь улам ундран гарахыг ерөөж нийтлэв.

	 

	“Залуучуудын үнэн” сонины зөвлөл

	 

	 

	Улаанбаатарын цахилгаан станцын машинч Я. Чулуун

	 

	“ДООД ТИВД ТОМИЛОГДСОН МИНЬ

	(Уран зөгнөлт өгүүллэг)

	 

	Хаврын найртай улирал ирсний гэрч урин бүлээн салхи нүүр өөд сэнгэнэх нь олон хүнтэй бүгчим тасалгаанаас гарсан надад нэн тааламжтай.

	Үдшийн намуун сайхныг таашаан гэрийн зүг яаралгүй алхалж явахад оройн сургуулиас тараад хөгжөөн шуугиан хадааж байгаа залуучуудын дуу чимээ аажмаар холдон холдсоор байлаа. Маргаашийн ажилдаа бэлтгэж цагийн сэрүүлэг тохируулчхаад орондоо орж «Шинжлэх ухаан амьдрал» сэтгүүлийн дугаарыг эргүүлж ойрын ирээдүйд шинжлэх ухаанд нээх нээлтүүдийн тухай бичсэнийг уншлаа. Уншаад дууссан боловч тэр л хуудсыг дахин дахин эргүүлж мөр мөрөөр нь уншлаа.

	Өндийж гэрлээ унтраасан боловч саяын уншсан сэтгүүлийн хуудас дахин дахин нүдэнд үзэгдэх шиг болно...

	 

	 

	... Дэлхий нийтийн эрчим хүчний төвөөс ирсэн тушаал ёсоор бидний 8 хүн, тэнгисийн ёроолын урсгалаар ажиллах цахилгаан станцад ажиллах болжээ.

	Усан харилцааны хөвөгч онгоц хараацайн хурдаар довтолсоор, тэнгисийн урсгалын цахилгаан станцын дээр ирж зогсоход гүнд шумбах битүү завь биднийг угтан ирлээ. Залуур зүйн жолоодлоготой энэ завь намуухан долгиолох мандлаас усны гүнд дүүгүүрийн чулуу адил шуугин оров. Цэлмэг тэнгэрээс тусах нарны туяа, усны гүнд орох тутам бүдгэрсээр завины өмнөх зурвас цагаан гэрлээс өөр сүүмийх ч гэгээгүй нам гүм цохилон цалгих давлагаа шуугиан ч үгүй харанхуй тайван давхаргыг туулж, өдрийн цагаан гэрлээр тунаран үзэгдэх тэнгисийн ёроолын урсгалын цахилгаан станцын бөмбөгөр орой руу хурдаа хассаар алгуурхан хүрч очмогц, станцын хамгаалах бүрхэвчийн 1 дүгээр хаалга огцомхон нээгдэж, бидний суусан шумбагч завь хөөсрөн цутгах далайн усны хамт ороод зогслоо.

	Завины хамт зогсоолд цутган орсон усыг хүчит хөөргөөр шахан гаргатал хүрчигнэх усны шуугиан, хөдөлгүүрээ унтраасан завиныхаа үл мэдэг ганхахад, бүүвэйлэгдэн хэсэгхэн суутал завины бүхээг нээгдээд «Зорьсон газраа ирсэн та бүхэнд тавтай суурьшихыг хүсье» гэх дуу гарч, бидний суусан суудал алгуурхан өргөгдөж, зассан тавцанд хүрч зогсмогц үсрэн бууцгаав. Завины суудал эргэн орж бүхээг нь хаагдлаа. Тэндээс суудлын цахилгаан тэргэнд сууж, урсгалын цахилгаан станцын хоёр дугаар хамгаалах бүрхэвчийг нэвтрэн ороод, дардан замаар хурдлахад нарлаг тал цэлийж, цэлмэг тэнгэр мэлтийгээд, намуун зөөлөн салхин аясаар таана хөмүүлийн үнэр хамар цоргин сэнгэнэсэн тал нутгийн байдал угтлаа. Тэнгисийн гүн ёроолд тохиолдож байгаа тал нутгийн нарлаг сайхан байгалийг тавтай ажиглан өнгөрөхийн тулд олонхын сэтгэлд цахилгаан тэрэгний хурдыг хасаж намуухан явах бодол төрснийг цахилгаан тэрэгний залуур зүйн жолоодлого бидний тархинаас гарах цахилгаан долгиогоор хүлээн авмагц тэрэгний хурд хасагдаж, аажим алгуур явсаар урсгалын цахилгаан станцын хянагч хүмүүсийн байрны үүдэнд очоод зогслоо.

	Өндөр, чийрэг биетэй долоон хүн биднийг угтан ирж, дэлхий нийтийн хэлээр мэндлээд байрандаа орохыг урилаа.

	Эд бол бидний өмнө энд ажиллаж байгаа араб хүмүүс байлаа. Ажлын төлөвлөгөө ёсоор шууд л урсгалын цахилгаан станцтайгаа танилцах байв.

	Маш нимгэн хуудсан дамжуулагчийн гадаргаар хурдан урсах шингэний үрэлтээс цахилгаан цэнэг ялгарах явцыг үндэслэн энэ станц зохиогджээ. Энэ нимгэн хуудасны нимгэн зузааныг мэдрэх чадал хүмүүст дутагдалтай юм. Гагцхүү залуур зүйн машины тусламжаар түүнийг тооцоолж боловсруулах бөгөөд засвар үйлчилгээний бүхий л ажил автоматаар хийгдэх тул түүний хийц байдал бидний, биет ажилд онц нөлөөгүй ажээ. Хоорондоо маш бага зайтайгаар байрлагдсан тийм хуудаснуудын завсраар далайн ёроолын хүчит урсгал урсахад цахилгаан цэнэг үүсэх ажээ. Урсгалын цахилгаан станцын эрчим хүч хуваарилах төв нь, бидний ажиллаж байсан нарны станцын эрчим хүч хуваарилах төвтэй усны хоёр дусал шиг адил дугуй танхим байлаа. Энэ хуваарилах төвд зөвхөн ажлын байдлыг тооцоолон бодоод ээлжийн хянагч хүнд мэдэгдэж, өгсөн тушаал зааврыг яв цав биелүүлэх залуур зүйн хоёр машин байгааг эс тооцвол тохилог засагдсан ердийн л байр байлаа. Ээлжийн хянагч хүнийг машинтай ярьж байгаа юм шүү гэдэг эвгүй бодлоос чөлөөлөхийн тулд тэдгээр машинуудыг эх газар дээр байдгийн адил хүн дүрстэй хийсэн байв.

	Эндэхийн хоёр машиныг чийрэг цовоо ажилч байдлын залуу хүмүүсийн төрхөөр хийжээ.

	Ер нь эрчим хүчний үйлдвэрт хүн ажиллах шаардлагагүй, бүх зүйлийг машин гүйцэтгэх боловч, хэт хөгжсөн залуур зүйн машинуудыг захирахын тулд гурван цаг тутамд солигдож байх ээлжийн ахлагч хүн суудаг юм.

	Ийм болохоор хаана ч, ямар ч ажлыг хийж чадах нь хүмүүсийн хувьд боломжтой байлаа.

	Одоогоор эрчим хүч хуваарилах төвийн хянагч араб хүн бидэнд ажлынхаа онцлогийг тайлбарлалаа.

	Нарны цахилгаан станцад гаргасан эрчим хүчийг гол төлөв цахилгаан соронзон долгионоор тараах бөгөөд дэлхийн соронзон орон өөрчлөгдөх мэтийн шаардлагатай үест эрчим хүчийг багц гэрлийн долгио хэлбэрээр түгээдэг бол усан дотор, дээрх аргууд эрчим хүчийг түгээхэд алдагдал ихтэй тул тусгай сийрэгшилтэй хоолой дотуур эрчим хүчний урсгалыг явуулж, далайн мандлын түгээх станцад өгч, тэндээс аль боломжтой хэлбэрээр тараах ажээ.

	Тухайн үед дэлхий нийтийн хэрэгцээнээс илүүдсэн цахилгаан эрчмийг огторгуйн зайд хадгалах буюу хуурай зай болгон нягтруулж хадгалаад хэрэгцээтэй үед ашиглана.

	Нэгэнт ажлын байдалтайгаа танилцаж амжаад манай хүмүүсийн эхний ээлж ажилдаа орлоо. Миний ажиллах хуваарь болоогүй тул гадуур явж усан доорх бяцхан хиймэл ертөнцийнхөө байдалтай танилцахаар шийдэж, цаг уурыг зохицуулах төвд яваад орлоо.

	Араб нөхөд маань биднийг угтахдаа цэлмэг тэнгэрт гийсэн хурц наранд цэлгэр тал униартан харагдах найртай хонгор намар цагийн байдал тогтоосон байлаа.

	Энэ бяцхан ертөнцийн дотоод зай багтаамж багавтар боловч хүний эрүүл ахуй, бүхий л мэдрэх, сэрэхүйд гайхалтай нарийн зохицуулснаараа 

	 

	Цаст Гимлайн гялбам оргил, 

	Цангам говийн хуурай элс. 

	Цалгих далайн сүрлэг мандал, 

	Цэлмэг тэнгэрийн тунарах өнгө 

	 

	зэрэг эх дэлхийн өнцөг булан бүхний байгалийн гоо сайхан сүр үзэмжийг үзүүлж зохицуулж чадах ажээ. Энэ учрыг тайлбарлаж байсан гоо сайхан хүүхний дүрээр хийгдсэн залуур зүйн машиныг хараад сэтгэл зүрхэнд минь төрх байдал нь үргэлж үзэгдэж, амар заяа үзүүлэхээ больсон чийрэг бор хүүхнийг дурсаж гунигт бодол төрсний учир бол: Одоогоос олон жилийн өмнө, дэлхий нийтээр зөвшин тохирч хил хязгаар гэгчийг арилган нийт хүн төрөлхтөн нэгэн гэр бүлд нэгдсэний 50 жилийн ойн баярын өдөр галын наадам дээр нэгэн хүүхэнтэй танилцаж, найз нөхдийн үерхлээр үерхсэн минь миний зүрхэнд хайр дурлалын гал бадраалаа. Миний аз дутахад тэр маань хань нөхөртэй хүн байлаа. Ханилсан хань нөхөр нь алс холын одны аялалд оролцоод явсан байв.

	Ингээд л миний зүрхэнд гунигт бодол үлдэж, сэтгэл зүрхээрээ найз хүүхэндээ татагдавч, тархи ухаанаараа өөрийгөө захирч, түүндээ учир шалтгаанаа хэлээд уулзаж учрахгүй, бодож санахгүй явбал мартах болов уу? гэж тэнгисийн ёроолын урсгалын цахилгаан станцад ажиллах саналаа өгч орон зайгаар тусгаарлах шийд гаргасан юм даа!

	Гэтэл энэ залуур зүйн машин гадаад төрх байдлаараа түүнтэй минь хачин их төсөөтэй хийгдсэн тул өөрийн эрхгүй хайрт түүнээ санан бодлогошров. Энэ бодлоосоо ангижрахын тулд би «Чи цаг уураа зохицуулж айхавтар ширүүн аадар бороо оруулаач» гэв. Тэр машин залирхаг янзаар инээмсэглэснээ

	— Та айхгүй биз? гэхэд нь миний уур хүрч, залуур зүйн машин хүний бодлоос зөрж маргах нь байж болшгүй хэрэг гэж бодоод «Дуугүй, бушуу тушаал дага!» гэхэд тэр машин хүлцэнгүйгээр «за одоохон» гээд удирдах самбарт зохицуулалт хийж байхыг харж, цэлмэг тэнгэр бараан үүлээр бүрхэгдэж, хурцаар шарж байсан наран халхлагдахыг үзээд би, бага залуудаа хотгорын шар талдаа хонин сүргээ хариулж яваад аадрын ширүүн бороонд дайрагдаж норчихсон амьтан гэртээ санд мэнд ирж байснаа бодлоо.

	Гэтэл хуй салхи эрчлэн дэгдэж алсад гялбаа гялбаж, аадрын ширүүн бороо саяхан хурц наран шарж байсан хээр талын хөрсөнд асгарлаа.

	Нэвсгэр бараан үүлнээс хувингаар юүлэх адил борооны ус асгарч, тэнгэр хүрчигнэн дуугарах чимээ алсаас ойртсоор байлаа. Тэнгэрийн дуу улам улам ойртсоор гал цахилгаан гялбаж, орой дээр тачигнах нь одоо л ниргэх нь гэмээр...

	 

	 

	Тэнгэрийн дуу тачигнан чангарсаар илчит тэрэгний уянгат дохио болон хувирлаа.

	Гайхсаар өндийтөл сарны бүдэг туяа цонхоор тусч, манай байрны өмнөх төмөр замаар урт цуваа чирсэн илчит тэрэг түрчигнэн давхиж, уянгатсан шугамуудаар дамжин эр - уянгат дохиогоо хангинуулсаар өнгөрч байлаа. Тэртээ цаана нь цахилгаан станцын хөргөлтийн усан сангийн шүршилт сарны цайвар туяанд засаж барьсан цагаан чулуун далан шиг харагдана.

	Цахилгаан станцаас зүг зүгт татсан шугамуудаар дамжих эрчим хүчээр тэжээгдэж, амилсан амьтадын нүд шиг олон чийдэн шөнийн тайванд анивалзахад, өндөр хүчний дамжуулах станцын прожекторууд өөрсдийн гэрлийн хүчит урсгалыг бүлэг сарны цайвар туяанд гайхуулах мэт зурвас шаргал зам татуулж харагдана.

	 

	Я. Чулуун (Цахилгаан комбинатын ажилчин)

	 

	“Залуучуудын үнэн” сонины 1965 оны 5 сарын 6-ны № 56-д нийтлэгдсэн эхээс

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)


cover.jpeg
ooa TUBA,
TOMMUJIOTOCOH MUHDb

&5






images/image.png





images/image-1.png
6 "BOJIOP AYPAH"
36B BMUMr WANrAX
BOJOP AAYPAH 20 NPOrPAM

Pt
v 60 cas yauliH caHmai.

W Andaamail yacutiz unpyynx, 3ee

yacutiz caHan 605120HO.

Xanayiin maiin6ap monsmoii. %
§

XyeullH yauiiH caH yyceax

Bonomxmol.






